**Sikkerhedsinstruks for kajakroning.**

**Gældende for Samsø Ro- og Kajakklub, hjemmehørende i Langøre, Samsø.**

Rosæsonen går fra 1. maj til 31. oktober.

1. november til 30. april kan der ske vinterroning efter tilladelse i henhold til klubbens regler herfor.

Er vandtemperaturen i klubbens daglige rofarvand under 10 grader C 1. maj forlænges vinterroningsperioden til temperaturen er 10 grader C.

Det er i så fald kajakchefen/bestyrelsen, der giver roningen fri.

**Sejladsaktiviteter.**

Aktiviteterne omfatter kajakroning, som må foregå i **klubbens daglige rofarvand:** som er Stauns Fjord, begrænset mod nord af en linje fra Armhoved til 100 meter nord om Kyholm til 100 meter øst om Rumpen til 100 meter syd om Lindholm til Havnehage, enden af Besser rev, samt strækningen Armhoved – Issehoved og strækningen Havnehage – Ballen.

Afvigelser fra ovennævnte kan kun ske efter tilladelse fra bestyrelsen, kajakchefen eller en af kajakchefen udpeget instruktør.

**Risici**

Der er en vis risiko ved roning.

Man kan kæntre med kajakken.

Kroppen kan blive afkølet af kold luft eller- vand.

Kraftig fralandsvind kan drive kajakken bort fra kysten. Strømforhold kan genere roningen med afdrift og bølger.

Byger og torden kan give kraftige vindstød.

Roning kan kræve megen energi, med risiko for at ”gå sukkerkold”.

**Tiltag til at imødegå risici**

Se havprognoser fra <https://ifm.fcoo.dk/denmark/?lang=da> og/eller <https://www.yr.no> og/eller <https://www.dmi.dk> inden du ror ud.

**Brug også appen: SejlSikkert**, så kan du altid tjekke strøm- og vindforhold på havet og få information om farvandsadvarsler og skydeøvelser. Derudover fungerer den også som et minileksikon, hvor du med udgangspunkt i de fem sejlråd kan få nyttig information, gode råd og tjeklister.

Sørg for at påklædningen passer til luft og vandtemperatur, brug våd- eller tørdragt ved kuldepåvirkning.

Check at kajakken er sikkerhedsmæssigt i orden, husk skørt, svømmevest, pumpe og pagajflyder.

Du skal altid bære skørt og svømmevest. Ro kun ud, når du føler dig veltilpas.

Du må ikke ro i påvirket tilstand.

Hav altid mad og drikke med på turen. Undgå at ro ind i strømområder.

Gå i land, hvis du overraskes af byger og torden. Det er sikrest at ro sammen med en makker.

**Kajak og udrustning**

Roeren skal anvende det for kajakken beregnede skørt.

Check at de vandtætte luger er lukket korrekt og at ror eller finne virker.

Ved vinterroning skal der altid anvendes havkajakker.

Der skal altid bæres svømmevest, som passer til roerens vægt.

Der skal medbringes pumpe og pagajflyder, samt en trækline.

Der skal medbringes et folie tæppe, som kan anvendes hvis kroppen er blevet nedkølet. Check at pagaj og pagajline er ok.

Elever skal altid følge instruktørens anvisninger.

**Instruktører.**

Instruktører skal have taget de nødvendige kurser, have praktiske færdigheder og erfaring med roning under krævende forhold.

**Vinterroning**

Vinterroningstilladelse skal søges skriftligt hos kajakchefen, som herefter giver ansøgeren skriftligt svar.

Vinterroning foregår udelukkende i havkajak.

Der må kun roes i det daglige rofarvand.

Roeren skal være varmt påklædt og i tør- eller våddragt og anorak.

Roeren må ikke ro alene.

Roeren skal være bekendt med kulde og påklædning.

**Forholdsregler, som sikrer, at alle kan reddes ved en ulykke**

Ro-journal skal altid føres, inden du tager på vandet.

Du skal oplyse:

Dit navn

Fartøj = kajak: navn eller nummer

Afgangs klokkeslæt

Planlagt rute

Klokkeslæt ved hjemkomst og antal roede km.

Forventet hjemkomst, hvis det er mere end en dagstur.

Du skal fortælle nogen, der har dig kær, at du tager ud og hvornår du forventer at komme hjem igen. Husk at fortælle dem, at du er kommet hjem.

Alle bør medbringe en mobil telefon, opladet og i et vandtæt etui.

En ny og sikker app: **SejlSikkert Alarm** – ”med den kan du slå alarm fra vandet med et enkelt klik på mobilen. Appen opgiver din position via mobilens GPS, så redningsmandskabet véd præcis, hvor de skal sende hjælpen hen og derved spares tid på unødig eftersøgning.

Med appen kan du dele din sejlrute med op til seks af dine venner. Hvis I fx alle er på tur og skal mødes i en havn i hver jeres båd, så kan I tracke hinanden og se, hvem der ankommer hvornår.”

Alternativt kan du ringe til **1-1-2** sig at du er til søs og du vil blive omstillet til Lyngby Radio, som vil sørge for nødvendig hjælp.

Mobiltelefonens dækningsområde er begrænset, derfor skal du læse pjecen fra Søsportens Sikkerhedsråd om mobiltelefoni til søs. <http://www.soesport.dk/Sider/Pjecer/Pjecer.aspx>

**Vedligeholdelse af færdigheder**

Roeren skal hvert år øve makkerredning og aflægge 600 m. svømmeprøve.

**Sikkerhedsinstruks**

Sikkerhedsinstruksen skal være opslået i klubben og på hjemmesiden og skal gennemgås for medlemmer, elever og nye medlemmer.

**Utilsigtede hændelser og ulykker**

Skal rapporteres til bestyrelsen, så man sikrer erfaringsopsamling med henblik på forbedring af sikkerheden.

Samsø Ro- og Kajakklub, januar 2020 + juli 2021